
ΔΕΛΤΙΟ ΤΥΠΟΥ 
Αθήνα, 02.12.2014 

Παιδική παχυσαρκία: Έλλειψη στρατηγικής για ένα μείζον ζήτημα υγείας με κοινωνικές επιπτώσεις
Διακομματική ερώτηση ζητώντας άμεσες ενέργειες από τα αρμόδια Υπουργεία προκειμένου να αναχαιτιστεί το φαινόμενο της ραγδαίας αύξησης της παιδικής παχυσαρκίας στην χώρα μας κατέθεσαν σήμερα οι Βουλευτές Χρίστος Δήμας (Κορινθίας – Ν.Δ.), Μαρία Γιαννακάκη (Β’ Πειραιώς – ΔΗΜ.ΑΡ.), Γιάννης Καράμπελας (Βοιωτίας – Ν.Δ.), Έλενα Κουντουρά (Α’ Αθηνών – Αν.Ελ.) και Κατερίνα Μάρκου (Β’ Θεσσαλονίκης - Ανεξάρτητη).
Επικαλούμενοι πρόσφατη έρευνα του Παγκόσμιου Οργανισμού Υγείας σύμφωνα με την οποία η χώρα μας κατατάσσεται σε εκείνες με το μεγαλύτερο ποσοστό παιδικής παχυσαρκίας στην Ευρώπη (μάλιστα στις ηλικίες 6-9 ετών κατέχει την αρνητική πρωτιά καθώς σχεδόν ένα στα δύο παιδιά είναι υπέρβαρα), οι Βουλευτές τόνισαν ότι η χώρα, σε αντίθεση με τα υπόλοιπα ευρωπαϊκά κράτη δεν διαθέτει σαφή στρατηγική για την αντιμετώπιση του φαινομένου με τις όποιες πρωτοβουλίες να είναι κατακερματισμένες και χωρίς ολοκληρωμένο σχεδιασμό. Στο κείμενο της ερώτησης επισημαίνεται πως τα χρόνια της οικονομικής κρίσης το πρόβλημα επιδεινώθηκε καθώς η συρρίκνωση του διαθέσιμου οικογενειακού εισοδήματος δυσκόλεψε την προμήθεια τροφίμων υψηλής διατροφικής αξίας για πολλά νοικοκυριά και αντίθετα αύξησε την κατανάλωση φθηνών και αμφιβόλου ποιότητας προϊόντων. 
[bookmark: _GoBack]Οι πέντε Βουλευτές επισημαίνουν πως η παιδική παχυσαρκία αποτελεί απειλή για την ατομική, την ιδιωτική και τη δημόσια υγεία διότι σχετίζεται άμεσα με σωματικές και ψυχικές διαταραχές, οι οποίες εμφανίζονται στην παιδική ηλικία και συνήθως διατηρούνται και στην ενήλικη ζωή. Παράλληλα καλούν την κυβέρνηση να αναλάβει μια οργανωμένη επιστημονική αντιμετώπιση του προβλήματος που συνδέεται με τις διατροφικές διαταραχές στα παιδιά και στους έφηβους και η οποία θα περιλαμβάνει ενορχηστρωμένες δράσεις και πρωτοβουλίες ενημέρωσης, ευαισθητοποίησης, πρόληψης και ψυχολογικής υποστήριξης στα σχολεία αλλά και στο ευρύτερο κοινωνικό και οικογενειακό περιβάλλον των παιδιών. 
Συγκεκριμένα στο κείμενο της ερώτησης αναφέρεται:
Προς: - τον κ. Υπουργό Υγείας
· τον κ. Υπουργό Παιδείας και Θρησκευμάτων 
Θέμα: Σημαντική αύξηση της παιδικής παχυσαρκίας στην Ελλάδα
Σύμφωνα με τα πρόσφατα (21.10.2014) αποτελέσματα της έρευνας του Παγκόσμιου Οργανισμού Υγείας με τίτλο “WHO European Childhood Obesity Surveillance Initiative (COSI)”, το ποσοστό παιδικής παχυσαρκίας στην Ελλάδα είναι από τα υψηλότερα στην Ευρώπη. Μάλιστα στις ηλικίες 6-9 ετών η Ελλάδα - μεταξύ 16 ευρωπαϊκών χωρών- κατέχει τα υψηλότερα ποσοστά (48,9% των αγοριών και το 44,8% των κοριτσιών της Β’ Τάξη Δημοτικού έχει βάρος άνω του φυσιολογικού). Παρατηρείται επίσης ότι την περίοδο της οικονομικής κρίσης το ποσοστό αυτό σημείωσε ανησυχητική άνοδο καθώς η μείωση του διαθέσιμου οικογενειακού εισοδήματος δυσκόλεψε την προμήθεια τροφίμων υψηλής διατροφικής αξίας για πολλά νοικοκυριά. Η ίδια έρευνα επίσης καταδεικνύει ότι η παιδική παχυσαρκία παρουσιάζει αυξημένη συχνότητα σε χαμηλά οικογενειακά εισοδήματα καθιστώντας αυτές τις οικογένειες πιο ευάλωτες. Την ίδια στιγμή το ψυχολογικό βάρος, το άγχος και το στρες που δημιούργησε η δύσκολη οικονομική συγκυρία ανέπτυξαν ακόμη περισσότερο τις κακές διατροφικές συνήθειες. 
Παρά τις πολύ σημαντικές δράσεις που αναλαμβάνει η Ελληνική Εταιρεία Παχυσαρκίας, προκειμένου να αντιμετωπίσει τη μάστιγα της παιδικής παχυσαρκίας, οι κρατικές παρεμβάσεις πρόνοιας  χρειάζονται περαιτέρω ενίσχυση ιδίως στον τομέα πρόληψης και πληροφόρησης, σημείο στο οποίο το σύνολο των ευρωπαϊκών κρατών δίνει ιδιαίτερη έμφαση. Είναι βεβαίως ενθαρρυντικό το γεγονός ότι η χώρα μας αξιοποιεί το σύνολο των ευρωπαϊκών πόρων του ευρωπαϊκού προγράμματος «φρούτα στα σχολεία» ώστε να δημιουργούνται στους μαθητές της χώρας κατάλληλες διατροφικές συνήθειες. Σε καμία περίπτωση όμως αυτό δεν αποτελεί από μόνο του μια ολοκληρωμένη στρατηγική για την καταπολέμηση της παιδικής παχυσαρκίας. 
Λαμβάνοντας τα παραπάνω υπόψη και καθώς η παιδική παχυσαρκία αποτελεί απειλή για την ατομική και τη δημόσια υγεία διότι σχετίζεται άμεσα με σωματικές και ψυχικές διαταραχές, οι οποίες εμφανίζονται στην παιδική ηλικία και συνήθως διατηρούνται και στην ενήλικη ζωή, ερωτώνται οι κύριοι Υπουργοί:
· Ποιος είναι ο σχεδιασμός της κυβέρνησης σε επίπεδο πρόληψης και πληροφόρησης των πολιτών και ιδίως των παιδιών για το ζήτημα της παιδικής παχυσαρκίας;
· Υλοποιείται ή σχεδιάζεται να υλοποιηθεί από πλευράς της πολιτείας μια οργανωμένη επιστημονική αντιμετώπιση του προβλήματος που συνδέεται με τις διατροφικές διαταραχές στα παιδιά και στους έφηβους και σε συνεργασία των δύο συναρμόδιων Υπουργείων; 
· Ποια υπηρεσία είναι σήμερα επιφορτισμένη με την υλοποίηση της στρατηγικής για την αντιμετώπιση της παιδικής παχυσαρκίας και πως αξιολογείται το έργο της; 

